‘TOP’ยิ้มออกคุยกำไรสต๊อกธุรกิจโตปี’55
TOP คาดไตรมาส 4 มีกำไรจากสำรองน้ำมันเล็กน้อย ปีหน้ารายได้เพิ่มขึ้นจากปีนี้
30 ต.ค. 2565

TOP คาดไตรมาส 4 มีกำไรจากสำรองน้ำมันเล็กน้อย ปีหน้ารายได้เพิ่มขึ้นจากปีนี้ 
น.ส.ภัทรลดา สง่าแก้ว ผู้จัดการฝ่ายวางแผนและกลยุทธ์ บริษัท ไทยออยล์ (TOP) เปิดเผยว่า ในไตรมาส 4 บริษัทมีโอกาสน้อยที่จะขาดทุนจากการสำรองน้ำมัน (สต๊อกน้ำมัน) และน่าจะมีกำไรจากสต๊อกเพียงเล็กน้อย เนื่องจากราคาน้ำมันช่วงนี้ปรับไปถึง 110 เหรียญสหรัฐ แต่คาดว่าราคาเฉลี่ยไตรมาส 4 อยู่ที่ 106-107 เหรียญสหรัฐต่อบาร์เรล 
นอกจากนั้น ค่าการกลั่นเฉลี่ยรวม (ไม่รวมสต๊อกน้ำมัน) หรือ GIM ยังอยู่ในระดับใกล้เคียงไตรมาสก่อนที่ 78 เหรียญสหรัฐต่อบาร์เรล และค่าการกลั่นโรงกลั่น (GRM) ที่ 4 เหรียญสหรัฐต่อบาร์เรล
“มองกรอบราคาน้ำมันผันผวนน่าจะอยู่ที่ 105-110 เหรียญสหรัฐต่อบาร์เรล ได้ในไตรมาส 4 เพราะเริ่มเข้าสู่ช่วงอากาศหนาวเย็นส่งผลให้ราคาน้ำมันโลกปรับตัวสูงขึ้นได้ ขณะที่ราคาเฉลี่ยไตรมาส 3 อยู่ที่ 107 เหรียญสหรัฐต่อบาร์เรล และขาดทุนสต๊อกน้ำมันจำนวน 374 ล้านบาท” น.ส.ภัทรลดา กล่าว
สำหรับปี 2555 คาดว่ารายได้บริษัทมีโอกาสเพิ่มขึ้นจากปีนี้ได้ เนื่องจากบริษัทมีศักยภาพในการผลิตเท่ากับปีนี้และไม่มีกำหนดการปิดซ่อมโรงกลั่น ทางตรงข้ามบริษัทกลับมีกำลังการผลิตปิโตรเคมีที่เพิ่มขึ้นจากโรงกลั่นพาราไซลีน แม็กซ์ ถึง 2.53 แสนตันต่อปี โดยคาดว่าจะก่อสร้างเสร็จในไตรมาส 2 นี้ อีกทั้งบริษัทยังมีรายได้เพิ่มขึ้นจากการลงทุนในโรงไฟฟ้าเอสพีพี ขนาด 220 เมกะวัตต์ ขณะที่ประเมินราคาน้ำมันเฉลี่ยปีหน้าที่ 110 เหรียญสหรัฐต่อบาร์เรล